Avainsanat

Tiivistelmä



Avainsanat

1. Muutoksenhaku – Valitusperusteet – Peruste, joka esitetään ensimmäistä kertaa vasta muutoksenhaun yhteydessä – Peruste, joka koskee edellytyksiä, jotka liittyvät kannekirjelmän jättämiseen unionin yleiseen tuomioistuimeen – Valituksenalainen määräys, joka on annettu ilman, että asianosaisia on kuultu – Tutkittavaksi ottaminen

(Unionin yleisen tuomioistuimen työjärjestyksen 111 artikla)

2. Oikeudenkäyntimenettely – Kannekirjelmä – Muotovaatimukset – Kannekirjelmän allekirjoitetun alkuperäiskappaleen toimittamatta jättäminen ennen määräajan päättymistä – Tutkimatta jättäminen

(Unionin yleisen tuomioistuimen työjärjestyksen 44 artiklan 6 kohta)

3. Oikeudenkäyntimenettely – Muutoksenhaun määräajat – Prekluusio – Ennalta arvaamattomat seikat tai ylivoimainen este – Käsite – Anteeksiannettava erehdys – Käsite

(Euroopan unionin tuomioistuimen perussäännön 45 artiklan toinen kohta)

Tiivistelmä

1. Muutoksenhaun, joka kohdistuu unionin yleisen tuomioistuimen määräykseen, joka perustuu unionin yleisen tuomioistuimen työjärjestyksen 111 artiklaan, jossa ei edellytetä asianosaisten kuulemista ennen tällaisen ratkaisun tekemistä, yhteydessä valittajaa ei voida moittia siitä, että se ei ole ottanut kannekirjelmässään esille kirjelmän jättämiseen liittyviä olosuhteita koskevia perusteluja. Näin ollen valitusperusteen, joka koskee unionin yleisen tuomioistuimen asianosaisille antamien käytännön ohjeiden 57 kohdan b alakohdan noudattamatta jättämistä, tarkoituksena ei siis ole muuttaa unionin yleisessä tuomioistuimessa käsitellyn kanteen kohdetta, ja näin ollen se on otettava tutkittavaksi.

(ks. 37 kohta)

2. Kannekirjelmän allekirjoitetun alkuperäiskappaleen toimittamatta jättäminen ei ole unionin yleisen tuomioistuimen työjärjestyksen 44 artiklan 6 kohdassa tarkoitettu korjattavissa oleva virhe. Näin ollen kannekirjelmässä, jota asianajaja ei ole allekirjoittanut, on virhe, joka johtaa prosessuaalisten määräaikojen päätyttyä kanteen tutkimatta jättämiseen, eikä kannekirjelmää voida täydentää. Näiden menettelysääntöjen tiukka soveltaminen vastaa oikeusvarmuuden vaatimuksia sekä tarvetta välttää oikeudenhoidossa kaikkea syrjintää ja mielivaltaista kohtelua.

(ks. 42 ja 43 kohta)

3. Kanteen nostamisen määräajoista on todettava, että anteeksiannettavan erehdyksen käsitettä on tulkittava suppeasti ja että se voi koskea ainoastaan poikkeuksellisia olosuhteita eli erityisesti sellaisia, joissa asianomainen toimielin on menetellyt tavalla, joka on yksinään tai ratkaisevassa määrin omiaan aiheuttamaan ymmärrettävän sekaannuksen vilpittömässä mielessä olevalle henkilölle, joka on noudattanut kaikkea sitä huolellisuutta, jota edellytetään tavanomaisesti valistuneelta toimijalta.

Ennalta arvaamattoman seikan käsite sisältää objektiivisen elementin, joka liittyy epätavallisiin ja toimijasta riippumattomiin seikkoihin, sekä subjektiivisen elementin, joka liittyy asianomaisen velvollisuuteen suojautua epätavallisen tapahtuman seurauksilta ryhtymällä tarkoituksenmukaisiin toimenpiteisiin, jotka eivät vaadi kohtuuttomia uhrauksia. Toimijan on etenkin seurattava tarkkaan asian käsittelyn vaiheita ja erityisesti osoitettava huolellisuutta noudattaakseen asetettuja määräaikoja.

Kirjaamoon toimitettavien oikeudenkäyntiasiakirjojen valmistelu, valvonta ja tarkistaminen ovat asianosaisen asianajajan vastuulla. Näin ollen sitä, että sekaannus kannekirjelmän alkuperäiskappaleen ja jäljennösten välillä on johtunut sellaisen ulkopuolisen yrityksen toiminnasta, jolle valittaja on antanut tehtäväksi jäljennösten ottamisen, ei voida pitää poikkeuksellisena olosuhteena tai epätavallisena valittajasta riippumattomana seikkana, jolla voitaisiin perustella valittajan anteeksiannettava virhe tai valittajan kannalta ennalta arvaamaton seikka.

(ks. 47, 48 ja 50 kohta)